หุ้นไทยสัปดาห์หน้าลุ้นขึ้นต่อ
นักวิเคราะห์คาดยังมีทุนไหลเข้ามาหาผลตอบแทนในตลาดทุน ดันหุ้นไทยสัปดาห์หน้าขึ้นต่อผ่าน 1,500 จุด
2 ก.พ. 2556

นักวิเคราะห์คาดยังมีทุนไหลเข้ามาหาผลตอบแทนในตลาดทุน ดันหุ้นไทยสัปดาห์หน้าขึ้นต่อผ่าน 1,500 จุด
บริษัทหลักทรัพย์กสิกรไทย มองแนวโน้มตลาดหลักทรัพย์ไทยในสัปดาห์หน้า ระหว่างวันที่ 4-8 ก.พ. 2556 ดัชนีมีโอกาสที่จะปรับตัวขึ้น  โดยได้รับแรงหนุนจากเงินทุนไหลเข้า โดยต้องติดตามข้อมูลภาคการผลิตของประเทศในยูโรโซน รวมถึงการรายงานตัวเลขเศรษฐกิจสหรัฐฯ ที่สำคัญ อาทิ ดัชนี ISM ภาคบริการ และดุลการค้า  ให้ดัชนีจะมีแนวรับที่ 1,470 และ 1,447 จุด ขณะที่แนวต้านคาดว่าจะอยู่ที่ 1,515  และ 1,558 จุด ตามลำดับ
สำหรับดัชนีในสัปดาห์ที่ผ่านมาปรับเพิ่มขึ้นสู่ระดับสูงสุดใหม่ในรอบกว่า 17 ปี ปิดที่ระดับ 1,499.22 จุด เพิ่มขึ้น 2.59% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 10.15% จากสัปดาห์ก่อน มาอยู่ที่ 58,735.88 ล้านบาท โดยบัญชีบริษัทหลักทรัพย์ นักลงทุนสถาบันและนักลงทุนต่างชาติ ซื้อสุทธิ ขณะที่นักลงทุนรายย่อย ขายสุทธิ ส่วนตลาดหลักทรัพย์ MAI ปิดที่ 455.05 จุด เพิ่มขึ้น 0.40% จากสัปดาห์ก่อน
การเคลื่อนไหวตลาดหุ้นไทยปรับเพิ่มขึ้นในช่วงต้น-กลางสัปดาห์ โดยมีแรงหนุนจากแรงซื้อเพื่อเก็งกำไร และเงินทุนไหลเข้า ก่อนที่จะปรับตัวลดลงในวันพฤหัสบดี จากแรงขายทำกำไร ท่ามกลางความกังวลต่อภาวะการฟื้นตัวของเศรษฐกิจโลก หลังสหรัฐฯ ประกาศตัวเลขจีดีพีไตรมาส 4/55 ที่หดตัวลง จากนั้นดัชนีปรับตัวขึ้นต่อในวันศุกร์ โดยมีแรงซื้อหุ้นกลับคืน รวมทั้งแรงหนุนจากแรงซื้อต่างชาติ